กฟผ.ห่วงน้ำเขื่อนเหนือต่ำ  ยันไม่กระทบแผนผลิตไฟ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — กฟผ. ห่วงน้ำในเขื่อนภาคเหนืออยู่ในเกณฑ์ต่ำ เตือนประชาชนใช้น้ำประหยัด มั่นใจไม่กระทบผลิตไฟฟ้าหน้าร้อน
นายกิตติ ตันเจริญ ผู้ช่วยผู้ว่าการโรงไฟฟ้าพลังน้ำ การไฟฟ้าฝ่ายผลิตแห่งประเทศไทย (กฟผ.) เปิดเผยถึงสถานการณ์ปริมาณน้ำในเขื่อนล่าสุด พบว่าอ่างเก็บน้ำของ กฟผ.ทั้งหมดมีปริมาณ 4.16 หมื่นล้านลบ.ม. คิดเป็น 66.8% ของความจุอ่างทั้งหมด ซึ่งน้อยกว่าในช่วงเวลาเดียวกันของปีก่อน 2,973 ล้านลบ.ม. หรือลดลง 6.6% 
ทั้งนี้ ภาคเหนือน่าเป็นห่วงมากที่สุด มีปริมาณน้ำจากเขื่อนภูมิพล เขื่อนสิริกิติ์ และเขื่อนแม่งัดสมบูรณ์ชล รวมกันอยู่ที่ 1.12 หมื่นล้านลบ.ม. ลดลงจากปีที่แล้ว 21%
ปัจจุบันเขื่อนภูมิพลมีปริมาตรน้ำอยู่ 49% ในขณะที่เขื่อนสิริกิติ์มีปริมาตรน้ำอยู่ 46% ซึ่งทั้งสองเขื่อนอยู่ในเกณฑ์ต่ำมาก ส่วนปริมาณน้ำในภาคตะวันออกเฉียงเหนือ ได้แก่ เขื่อนอุบลรัตน์ เขื่อนสิรินธร เขื่อนจุฬาลงภรณ์ เขื่อนน้ำพุง เขื่อนห้วยกุ่ม และเขื่อนปากมูล มีปริมาณรวมกัน 2,628 ล้านลบ.ม. หรือคิดเป็น 57% ของความจุอ่าง น้อยกว่าปีที่แล้ว 9.6%
สำหรับอ่างเก็บน้ำที่มีปริมาณน้อยคือ เขื่อนอุบลรัตน์ และเขื่อนจุฬาภรณ์ มีปริมาณน้ำอยู่ในเกณฑ์ต่ำ แต่ก็เพียงพอสำหรับพื้นที่เพาะปลูกพืชฤดูแล้ง และการใช้น้ำด้านอื่นๆ
“ปีนี้โดยรวมปริมาณน้ำในเขื่อนน้อยกว่าปีที่แล้ว แต่พยายามปรับแผนเพิ่มการระบายน้ำจากเขื่อนไปใช้ในพื้นที่การเกษตรให้เพียงพอ แต่ประชาชนทุกคนก็ต้องใช้น้ำอย่างประหยัด เพราะหากใช้น้ำมากเกินไป ในขณะที่ปีนี้ปริมาณน้ำฝนน้อยหรือมีฤดูแล้งที่ยาวนานกว่าปกติ จะส่งผลกระทบต่อการจัดสรรน้ำได้” นายกิตติ กล่าว 
ด้านนายพิบูลย์ บัวแช่ม ผู้ช่วยผู้ว่าการควบคุมกำลังไฟฟ้า กฟผ. กล่าวว่า ปริมาณการใช้ไฟฟ้าในเดือน ก.พ. น่าจะขยายตัว 15% เมื่อเทียบกับช่วงเดียวกันของปีก่อน แต่ปรับลดลงเมื่อเทียบกับเดือน ม.ค. 2553 ที่มีการขยายตัวถึง 21% โดยปริมาณการใช้ไฟฟ้าสูงสุด (ไฟพีก) ของเดือน ก.พ. อยู่ที่ 21,872 เมกะวัตต์ ซึ่งปรับสูงขึ้นเมื่อเทียบกับไฟพีกในเดือน ม.ค. 2553 เท่ากับ20,969 เมกะวัตต์
สำหรับการบริหารจัดการเชื้อเพลิงเพื่อผลิตไฟฟ้า ทาง กฟผ.ได้เตรียมการรองรับทุกสถานการณ์ ซึ่งประเด็นที่เป็นห่วงน้ำในเขื่อนลดลงจะมีผลต่อการผลิตไฟฟ้านั้น ในเดือน มี.ค. จะมีกำลังผลิตไฟฟ้าจากโครงการเขื่อนน้ำเทิน 2 จากประเทศลาวเข้าสู่ระบบ 1,000 เมกะวัตต์ ส่งผลให้สัดส่วนการใช้พลังน้ำเพื่อผลิตไฟฟ้าเพิ่มจาก 6% เป็น 9% ดังนั้นการผลิตไฟฟ้าช่วงหน้าร้อนไม่น่าจะมีปัญหาใดๆ